32012R0322
L 105/1
SLUŽBENI LIST EUROPSKE UNIJE
16.04.2012.
UREDBA KOMISIJE (EU) br. 322/2012
od 16. travnja 2012.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za klopiralid, dimetomorf, fenpirazamin, folpet i pendimetalin u ili na nekim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Maksimalne razine ostataka (MRO) za folpet i pendimetalin bile su utvrđene u Prilogu II. i dijelu B Priloga III. Uredbi (EZ) br. 396/2005. MRO-i za klopiralid i dimetomorf bili su utvrđeni u dijelu A Priloga III. Uredbi (EZ) br. 396/2005. MRO-i za fenpirazamin nisu prije bili utvrđeni niti u jednom prilogu Uredbi (EZ) br. 396/2005 pa se primijenila zadana vrijednost od 0,01 mg/kg.
(2)
Zahtjev za izmjenu postojećih MRO-a bio je podnesen u okviru postupka za odobravanje korištenja sredstva za zaštitu bilja koje sadrži aktivnu tvar dimetomorf na špinatu i blitvi na temelju članka 6. stavka 1. Uredbe (EZ) br. 396/2005.
(3)
Za klopiralid je takav zahtjev bio podnesen za cvjetaču, brokulu, glavati kupus, laneno sjeme, stočnu korabu, bijelu repu i proizvode životinjskog podrijetla, uzimajući u obzir primjenu na kulture za hranu domaćih životinja koje proizvode hranu. Za fenpirazamin je takav zahtjev bio podnesen za grožđe, rajčicu, papriku, patlidžan i bundeve s jestivom korom. Za folpet je takav zahtjev bio podnesen za primjenu na grožđe za vino, češnjak i rajčicu. Za pendimetalin je takav zahtjev bio podnesen za primjenu na lisnate kupusnjače, korabicu i začinsko bilje.
(4)
U skladu s člankom 8. Uredbe (EZ) br. 396/2005, dotične su države članice ocijenile te zahtjeve i Komisiji dostavile izvješća o ocjenama.
(5)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje te je iznijela obrazložena mišljenja o predloženim MRO-ima (2). Ta je mišljenja proslijedila Komisiji i državama članicama te ih stavila na raspolaganje javnosti.
(6)
Što se tiče primjene folpeta na grožđe za vino, Agencija je u svojim obrazloženim mišljenjima zaključila da se ne može isključiti potencijalni rizik za zdravlje potrošača ako se vrijednost MRO-a podigne, kako je to zatražio podnositelj zahtjeva. Stoga se vrijednost MRO-a ne bi smjela podići. Što se tiče klopiralida na mlijeku, Agencija je predložila nižu vrijednost MRO-a pod uvjetom da se analitička metoda validira. Budući da dokazi za to nisu dostavljeni, MRO bi trebao ostati nepromijenjen.
(7)
Što se tiče svih ostalih zahtjeva, Agencija je zaključila da su svi zahtjevi s obzirom na podatke ispunjeni i da su izmjene MRO-a koje su zatražili podnositelji prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Ni cjeloživotna izloženost tim tvarima konzumiranjem svih prehrambenih proizvoda koji mogu sadržavati te tvari niti kratkoročna izloženost zbog prekomjernog konzumiranja relevantnih kultura i proizvoda nisu pokazali da postoji rizik od premašivanja prihvatljivog dnevnog unosa (PDU) ili akutne referentne doze (ARD).
(8)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, primjerene izmjene MRO-a ispunjavaju zahtjeve članka 14. stavka 2. Uredbe (EZ) br. 396/2005.
(9)
Uredbu (EZ) br. 396/2005 bi stoga trebalo na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili niti Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana nakon dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. travnja 2012.